แบงก์ต้องปรับตัวภัยคุกคามประชิด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “ประสาร” แนะสถาบันการเงินรับมือความเสี่ยงทุกด้าน ลดกระจุกตัว เลิกโลภ 
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวในงานสัมมนาหัวข้อ “ความท้าทายซีอีโอบนความไม่แน่นอน” ว่า สถาบันการเงินควรบริหารความเสี่ยง 5 ด้าน ได้แก่ การปรับพอร์ตสินเชื่อให้สมดุลมากขึ้นระหว่างลูกค้ารายใหญ่ รายย่อย ส่งออกผู้ค้าในประเทศ เพื่อลดการกระจุกตัว เพราะมีความไม่แน่นอนสูงทั้งเศรษฐกิจ การเมือง ดอกเบี้ย และอัตราแลกเปลี่ยน 
ปรากฏการณ์ดังกล่าวเห็นได้จากในปี 2552 ที่ลูกค้าบริษัทและผู้ส่งออกต่างได้รับผลกระทบอย่างมาก แต่ผู้บริโภคและผู้ค้าในประเทศกลับมีเสถียรภาพมากกว่า
นอกจากนี้ การทำธุรกิจไม่ควรแสวงหารายได้จนเกินพอดี แต่ต้องเหมาะสมกับความเสี่ยง กรณีรับเงื่อนไขจากลูกค้าไม่ได้ ก็ไม่ควรดึงดันจะปล่อยกู้ แม้วงเงินปล่อยกู้จะสูงถึง 6,0007,000 ล้านบาท ก็ต้องยอมปล่อยออกไป ไม่อย่างนั้นผลกระทบจะย้อนกลับมาวันหน้า
กรณีตราสารซีดีโอเป็นบทเรียนที่ดีของการแข่งขันกันสูงเกินไปของสถาบันการเงินในสหรัฐ
ขณะเดียวกันควรเพิ่มช่องทางเพื่อหารายได้ค่าธรรมเนียม เพราะเป็นรายได้ที่ไม่มีความเสี่ยงซึ่งอาศัยไอทีและนวัตกรรม 
นายประสาร กล่าวว่า สถาบันการเงินต้องเตรียมพร้อมกรณีเกิดเหตุสุดวิสัย ไม่ว่าจะเป็นโรคระบาดหรือเหตุจลาจล ธุรกรรมต้องดำเนินต่อได้ ไม่สะดุด ไม่ว่าจะธุรกรรมระหว่างประเทศหรือบริการลูกค้ารายย่อย เช่น การเบิกเงินสด รวมถึงช่องทางอื่นๆ ทั้งเว็บไซต์และเอทีเอ็ม